過林黄中食柑子有感學宛陵先生體
作者：陸游
朝代：宋

paragraphs: 博士得黄柑，甚愛不忍擘。
持獻太夫人，遠附海上舶。
故山饒氛霧，可使酒杯窄。
豈無荔枝好，饜飫恐不摘。
相去三千里，無異娛旁側。
乃知母子意，更遠未嘗隔。
我昨往見君，從容弄書冊。
藥分臘劑香，茶泛春芽白。
主意顧未厭，筐筥自搜索。
敢謂甘旨餘，亦及此下客。
霜包纔三四，氣可壓千百。
重是慈孝物，不敢吐其核。
甘寒雖遶齒，悲感已横臆。
半生無歡娛，初不爲湮阨。